Mapodisi a tlhotlhomisa banna ba le bararo
Mapodisi a Werda kwa kgaolong ya Kgalagadi Borwa a tshegeditse banna ba le bararo mabapi le go fitlhelwa ka matlalo a go belaesegang e le a mangau le setlhatshana se go belaesegang e le motokwane. Mookamela mapodisi a Werda, Superintendent Mompoloki Ramatsia, o tlhalositse fa mapodisi a ne a tshwara banna bao ba ba neng ba tsamaya ka koloi ya modiro wa Honda Filt mo tseleng ya Draaihoek /Kisa morago ga go longwa tsebe ke bangwe. Superintendent Ramatsia o supile fa banna bao ba ba leng bararo ka palo, mongwe wa bone e le morutabana fa ba babedi ba tlholega kwa Makopong. Mookamela mapodisi a Werda o boletse fa e ne ya re mo go phuruphutsheng ga mapodisi ba fitlhela matlalo a mabedi a go belaesegang e le a mangau mo koloing e ba neng ba tsamaya ka yone le mophutwalana wa setlhatshana sengwe se se tala se go belaesegang e le motokwane kwa ntlung ya yo mongwe wa bone. Superintendent Ramatsia o tlhomamisitse fa mo nakong ya gompieno ba isitse matlalo ao le setlhatshana seo kwa baitsanapeng go a tlhatlhoba. Rre Ramatsia o kaile fa ba sa ntse ba tshegeditse banna bao ba dingwaga tse di magareng ga masome a mararo le bobedi le masome a mararo le bosupa go ba thusa mo ditlhotlhomisong mabapi le tiragalo eo . 